CELEX: 32011L0017
Language: mt
Date: 2011-03-09 00:00:00
Title: Direttiva 2011/17/UE tal-Parlament Ewropew u tal-Kunsill tad- 9 ta' Marzu 2011 li tħassar id-Direttivi tal-Kunsill 71/317/KEE, 71/347/KEE, 71/349/KEE, 74/148/KEE, 75/33/KEE, 76/765/KEE, 76/766/KEE u 86/217/KEE dwar il-metrologija  Test b’relevanza għaż-ŻEE

18.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 71/1
            
         DIRETTIVA 2011/17/UE TAL-PARLAMENT EWROPEW U TAL-KUNSILL
   tad-9 ta' Marzu 2011
   li tħassar id-Direttivi tal-Kunsill 71/317/KEE, 71/347/KEE, 71/349/KEE, 74/148/KEE, 75/33/KEE, 76/765/KEE, 76/766/KEE u 86/217/KEE dwar il-metrologija
   (Test b’relevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b’mod partikulari l-Artikolu 114 tiegħu,
   Wara li kkunsidraw il-proposta mill-Kummissjoni Ewropea,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Filwaqt li jaġixxu skont il-proċedura leġiżlattiva ordinarja (2),
   Billi:
   
               (1)
            
            
               Il-linji politiċi tal-Unjoni dwar regolamentazzjoni aħjar jenfasizzaw l-importanza tas-simplifikazzjoni tal-leġiżlazzjoni nazzjonali u tal-Unjoni bħala element kruċjali għat-titjib tal-kompetittività tal-impriżi u għall-kisba tal-għanijiet tal-Aġenda ta' Lisbona.
            
         
               (2)
            
            
               Numru ta' strumenti tal-kejl huma koperti b’Direttivi speċifiċi, adottati fuq il-bażi tad-Direttiva tal-Kunsill 71/316/KEE tas-26 ta' Lulju 1971 dwar l-approssimazzjoni tal-liġijiet tal-Istati Membri li għandhom x’jaqsmu ma' dispożizzjonijiet komuni kemm għall-istrumenti tal-miżurazzjoni kif ukoll għall-metodi ta' kontroll metroloġiku (3), li ġiet imfassla mill-ġdid mid-Direttiva 2009/34/KE tal-Parlament Ewropew u tal-Kunsill tat-23 ta' April 2009 dwar dispożizzjonijiet komuni kemm għall-istrumenti tal-kejl kif ukoll għall-metodi ta' kontroll metroloġiku (4).
            
         
               (3)
            
            
               Id-Direttivi tal-Kunsill 71/317/KEE tas-26 ta' Lulju 1971 dwar l-approssimazzjoni tal-liġijiet tal-Istati Membri li għandhom x’jaqsmu ma' użin f’għamla parallelpiped ta' preċiżjoni medja ta' 5 sa 50 kilogramm u użin ċilindriċi ta' preċiżjoni medja ta' 1 sa 10 kilogrammi (5), 71/347/KEE tat-12 ta' Ottubru 1971 dwar l-approssimazzjoni tal-liġijiet tal-Istati Membri li għandhom x’jaqsmu mal-kejl tal-massa standard ta' kull volum ta' ħażna ta' ċereali (6), 71/349/KEE tat-12 ta' Ottubru 1971 dwar l-approssimazzjoni tal-liġijiet tal-Istati Membri li għandhom x’jaqsmu mal-kalibrar tat-tankijiet ta' bastimenti (7), 74/148/KEE tal-4 ta' Marzu 1974 dwar l-approssimazzjoni tal-liġijiet tal-Istati Membri li għandhom x’jaqsmu mal-użin minn 1 mg sa 50 kg ta' preċiżjoni ogħla mill-medja (8), 75/33/KEE tas-17 ta' Diċembru 1974 dwar l-approssimazzjoni tal-liġijiet tal-Istati Membri dwar il-meters tal-ilma kiesaħ (9), 76/765/KEE tas-27 ta' Lulju 1976 dwar l-approssimazzjoni tal-liġijiet tal-Istati Membri li għandhom x’jaqsmu ma' meters tal-alkoħol u hydrometers tal-alkoħol (10), 86/217/KEE tas-26 ta' Mejju 1986 dwar l-approssimazzjoni tal-liġijiet tal-Istati Membri dwar il-gauges tal-pressjoni tat-tajers għall-vetturi bil-mutur (11), adottati abbażi tad-Direttiva 71/316/KEE, huma teknikament obsoleti, ma jirriflettux l-aħħar żviluppi fit-teknoloġija tal-kejl jew jikkonċernaw strumenti li mhumiex soġġetti għall-iżvilupp teknoloġiku u qed jintużaw dejjem anqas. Barra minn hekk, id-dispożizzjonijiet nazzjonali tħallew jeżistu b’mod parallel mad-dispożizzjonijiet tal-Unjoni.
            
         
               (4)
            
            
               Filwaqt li d-Direttiva tal-Kunsill 76/766/KEE tas-27 ta' Lulju 1976 dwar l-approssimazzjoni tal-liġijiet tal-Istati Membri li għandhom x’jaqsmu ma' tabelli tal-alkoħol (12) tipprovdi għal armonizzazzjoni sħiħa, ħafna mill-kontenut tagħha huwa inkluż fir-regolamenti tal-Unjoni dwar il-kejl tal-kwantità ta' alkoħol fl-inbejjed u l-ispirti, speċifikament ir-Regolament tal-Kummissjoni (KEE) Nru 2676/90 tas-17 ta' Settembru 1990 li jistabbilixxi metodi Komunitarji għall-analiżi tal-inbid (13) u r-Regolament tal-Kummissjoni (KE) Nru 2870/2000 tad-19 ta' Diċembru 2000 li jistabbilixxi l-metodi Komunitarji ta' referenza għall-analiżi tax-xorb spirituż (14). L-istandards internazzjonali għat-tabelli tal-alkoħol huma identiċi għal dawk li tipprovdi għalihom id-Direttiva 76/766/KEE u jistgħu jibqgħu jservu ta' bażi għar-regolamentazzjoni nazzjonali.
            
         
               (5)
            
            
               Il-progress tekniku u l-innovazzjoni fir-rigward tal-istrumenti ta' kejl koperti mid-Direttivi li se jiġu mħassra se jkunu assigurati fil-prattika jew bl-applikazzjoni volontarja tal-istandards internazzjonali u Ewropej li ġew żviluppati jew bl-applikazzjoni ta' dispożizzjonijiet nazzjonali li jistipulaw speċifikazzjonijiet tekniċi ibbażati fuq tali standards jew, f’konformità mal-prinċipji ta' leġiżlar aħjar, billi jiġu inklużi dispożizzjonijiet addizzjonali fid-Direttiva 2004/22/KE tal-Parlament Ewropew u tal-Kunsill tal-31 ta' Marzu 2004 dwar l-istrumenti tal-kejl (15). Barra minn hekk, il-moviment ħieles fi ħdan is-suq intern tal-prodotti kollha kkonċernati mid-Direttivi li qed jiġu mħassra huwa assigurat bl-applikazzjoni sodisfaċenti tal-Artikoli 34, 35 u 36 tat-Trattat dwar il-Funzjonament tal-Unjoni Ewropea u tal-prinċipju tar-rikonoxximent reċiproku.
            
         
               (6)
            
            
               Madankollu, fil-prospettiva tar-rieżami li se jsir tad-Direttiva 2004/22/KE, hu xieraq li d-data tat-tħassir ta' seba’ mid-Direttivi tiġi stabbilita biżżejjed minn qabel biex il-Parlament Ewropew u l-Kunsill ikunu jistgħu jkollhom fehma differenti fil-kuntest tar-reviżjoni tad-tad-Direttiva 2004/22/KE.
            
         
               (7)
            
            
               Id-Direttiva 71/349/KEE għandha titħassar.
            
         
               (8)
            
            
               Waqt li anke d-Direttivi 71/317/KEE, 71/347/KEE, 74/148/KEE, 75/33/KEE, 76/765/KEE, 76/766/KEE u 86/217/KEE għandhom jitħassru malajr kemm jista’ jkun, għandhom jiġu mħassra biss wara li jiġi vvalutat jekk l-istrumenti tal-kejl li jaqgħu fl-ambitu ta' dawk id-Direttivi għandhomx jiġu inklużi fl-ambitu tad-Direttiva 2004/22/KE. Il-Kummissjoni għandha twettaq valutazzjoni ta' dan it-tip b’mod parallel mar-rapport tagħha dwar l-implimentazzjoni tad-Direttiva 2004/22/KE. Fil-kuntest ta' dik il-valutazzjoni, id-data stabbilita għat-tħassir ta' dawk id-Direttivi tista’ tiġi avvanzata, bl-intenzjoni li tiġi żgurata l-konsistenza fl-azzjoni leġiżlattiva tal-Unjoni fil-qasam tal-istrumenti tal-kejl. Fi kwalunkwe każ, it-tħassir ta' dawk id-Direttivi għandu jidħol fis-seħħ sa mhux aktar tard mill-1 ta' Diċembru 2015.
            
         
               (9)
            
            
               It-tħassir tad-Direttivi m’għandux iwassal għal kwalunkwe xkiel ġdid għall-moviment ħieles ta' prodotti jew għal piżijiet amministrattivi addizzjonali.
            
         
               (10)
            
            
               It-tħassir tad-Direttivi m’għandux jaffettwa l-approvazzjonijiet tad-disinn tal-KE u ċ-ċertifikati ta' approvazzjoni tad-disinn tal-KE eżistenti sa meta jibqgħu validi.
            
         
               (11)
            
            
               F’konformità mal-punt 34 tal-Ftehim Interistituzzjonali dwar il-Leġiżlar Aħjar (16), l-Istati Membri huma mħeġġa jfasslu, għalihom infushom u fl-interessi tal-Unjoni, it-tabelli tagħhom stess li, sa fejn ikun possibbli, juru l-korrelazzjoni bejn din id-Direttiva u l-miżuri ta' traspożizzjoni, u jagħmluhom pubbliċi,
            
         ADOTTAW DIN ID-DIRETTIVA:
   Artikolu 1
   Bla ħsara għall-Artikolu 6(1), id-Direttiva 71/349/KEE hija mħassra b’seħħ mill-1 ta' Lulju 2011.
   Artikolu 2
   Soġġett għall-Artikolu 4 u bla ħsara għall-Artikolu 6(2), id-Direttivi 71/347/KEE, 75/33/KEE, 76/765/KEE, 76/766/KEE u 86/217/KEE huma mħassar b’seħħ mill-1 ta' Diċembru 2015.
   Artikolu 3
   Soġġett għall-Artikolu 4 u bla ħsara għall-Artikolu 6(3), id-Direttivi 71/317/KEE u 74/148/KEE huma mħassra b’seħħ mill-1 ta' Diċembru 2015.
   Artikolu 4
   Sat-30 ta' April 2011, il-Kummissjoni għandha, fuq il-bażi tar-rapporti pprovduti mill-Istati Membri, tevalwa jekk hemmx bżonn li l-istrumenti tal-kejl li jaqgħu fl-ambitu tad-Direttivi msemmijin fl-Artikoli 2 u 3 jiġu inklużi fl-ambitu tad-Direttiva 2004/22/KE u jekk hemmx bżonn li l-miżuri tranżizzjonali u d-data stabbilita għat-tħassir ta' dawk id-Direttivi jiġux aġġustati skont dan. Il-Kummissjoni għandha tippreżenta rapport lill-Parlament Ewropew u lill-Kunsill u tinkludi magħhom, jekk ikun xieraq, proposta leġiżlattiva għal dak il-għan.
   Artikolu 5
   1.   L-Istati Membri għandhom jadottaw u jippubblikaw, sat-30 ta' Ġunju 2011, il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi mal-Artikolu 1. Huma għandhom jikkomunikaw minnufih lill-Kummissjoni t-test ta' dawk il-miżuri.
   Għandhom japplikaw dawk il-miżuri mill-1 ta' Lulju 2011.
   Meta l-Istati Membri jadottaw dawk il-miżuri, huma għandhom jinkludu referenza għal din id-Direttiva jew ikollhom magħhom referenza bħal din fl-okkażjoni tal-pubblikazzjoni uffiċjali tagħhom. L-Istati Membri ghandhom jistabbilixxu kif ghandha ssir din ir-referenza.
   2.   L-Istati Membri għandhom jadottaw u jippubblikaw, sat-30 ta' Novembru 2015, il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi mal-Artikoli 2 u 3. Huma għandhom jikkomunikaw minnufih lill-Kummissjoni t-test ta' dawk il-miżuri.
   Għandhom japplikaw dawk il-miżuri mill-1 ta' Diċembru 2015.
   Meta l-Istati Membri jadottaw dawk il-miżuri, huma għandhom jinkludu referenza għal din id-Direttiva jew ikollhom magħhom referenza bħal din fl-okkażjoni tal-pubblikazzjoni uffiċjali tagħhom. L-Istati Membri ghandhom jistabbilixxu kif ghandha ssir din ir-referenza.
   3.   L-Istati Membri ghandhom jikkomunikaw lill-Kummissjoni t-test tad-dispozizzjonijiet principali tal-ligi nazzjonali li jadottaw fil-qasam kopert minn din id-Direttiva.
   Artikolu 6
   1.   Il-verifiki inizjali magħmula, u ċ-ċeritifikati ta' kalibrazzjoni tal-KE maħruġa, sat-30 ta' Ġunju 2011 taħt id-Direttiva 71/349/KEE għandhom jibqgħu validi.
   2.   L-approvazzjonijiet tad-disinn tal-KE u ċ-ċertifikati ta' approvazzjoni tad-disinn tal-KE maħruġa sat-30 ta' Novembru 2015 taħt id-Direttivi 71/347/KEE, 75/33/KEE, 76/765/KEE u 86/217/KEE għandhom jibqgħu validi.
   3.   Il-piżijiet f’konformità mad-Direttiva 71/317/KEE u l-piżijiet f’konformità mad-Direttiva 74/148/KEE jistgħu jkunu soġġetti għal verifika inizjali, li għandha titwettaq skont l-Artikoli 8, 9 u 10 tad-Direttiva 2009/34/KE sat-30 ta' Novembru 2025.
   Artikolu 7
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 8
   Din id-Direttiva hija indirizzata lill-Istati Membri.
   
      Magħmul fi Strasburgu, id-9 ta’ Marzu 2011.
      
         
            Għall-Parlament Ewropew
         
         
            Il-President
         
         J. BUZEK
      
      
         
            Għall-Kunsill
         
         
            Il-President
         
         GYŐRI E.
      
   
   
      (1)  ĠU C 277, 17.11.2009, p. 49.
   
      (2)  Il-Pożizzjoni tal-Parlament Ewropew tal-15 ta' Diċembru 2010 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tal-21 ta' Frar 2011.
   
      (3)  ĠU L 202, 6.9.1971, p. 1.
   
      (4)  ĠU L 106, 28.4.2009, p. 7.
   
      (5)  ĠU L 202, 6.9.1971, p. 14.
   
      (6)  ĠU L 239, 25.10.1971, p. 1.
   
      (7)  ĠU L 239, 25.10.1971, p. 15.
   
      (8)  ĠU L 84, 28.3.1974, p. 3.
   
      (9)  ĠU L 14, 20.1.1975, p. 1.
   
      (10)  ĠU L 262, 27.9.1976, p. 143.
   
      (11)  ĠU L 152, 6.6.1986, p. 48.
   
      (12)  ĠU L 262, 27.9.1976, p. 149.
   
      (13)  ĠU L 272, 3.10.1990, p. 1.
   
      (14)  ĠU L 333, 29.12.2000, p. 20.
   
      (15)  ĠU L 135, 30.4.2004, p. 1.
   
      (16)  ĠU C 321, 31.12.2003, p. 1.